
U  I M E   R E P U B L I K E   H R V A T S K E

 P R E S U D A 

	Općinski sud u Rijeci, Prekršajni odjel, po sucu Ladi Pažanin, uz sudjelovanje Gordane Šegota, kao zapisničara, rješavajući u prekršajnom postupku protiv okrivljene pravne osobe Start Food j.d.o.o. i Vladimira Kregara, kao  okrivljene odgovorne osobe, zbog djela prekršaja iz članka 46.stavka 1. točke 1.  i stavak 2. Zakona o ugostiteljskoj djelatnosti  (˝Narodne novine˝ broj: 85/15, 112/16, 99/18, 25/19, 98/19, 32/20, 42/20, 126/21, 152/24), pokrenutim optužnim prijedlogom Državnog inspektorata Rijeka, Područni ured Rijeka, Služba za ugostiteljstvo, pružanje usluga u turizmu i za boravišnu/turističku pristojbu,  broj: 334-01/23-02/6306, Ur.broj: 443-02-02-07-24-6, podnesen 8.veljače 2024.,  nakon glavne i javne rasprave održane dana 4.rujna 2025. u odsutnosti  predstavnika okrivljene pravne osobe i odsutnosti okrivljene odgovorne osobe Vladimira Kregara, te odsutnosti podnositelja optužnog prijedloga,  temeljem članka 183. točka 1. Prekršajnog zakona, istog dana, javno je objavio  i

p r e s u d i o   j e

	Start Food j.d.o.o., kao okrivljena pravna osoba,  sa sjedištem  u Viškovu, Saršoni 3,  OIB: 94750056609, prekršajno neosuđivana, ostali podaci neutvrđeni,
i
	Vladimir Kregar, kao okrivljena odgovorna osoba, sin Vladimira i Đurđe, r.Kozulić, rođ.15.rujna 1987.g. u Rijeci, s prebivalištem  u Viškovu, Saršoni 3,  OIB: 36299779191, državljanin RH, po zanimanju konobar, vlasnik trgovačkog društva Start Food j.d.o.o., prekršajno osuđivan, ostali podaci neutvrđeni 

k r i v i   s u  

	što su,
	protivno odredbi članka 10.stavak 1. točka 7. Zakona o ugostiteljskoj djelatnosti, dana 17.rujna 2023. u ugostiteljskom objektu restoranu Ronjgi u Viškovu, 
obavljao  ugostiteljsku djelatnost poslije 02,00 sata, odnosno dozvoljenog radnog vremena zbog svadbene svečanosti, pa je tako u 03,30 sati  u ugostiteljskom objektu zatečeno tridesetak gostiju koji su plesali i konzumirali pića, 
	dakle, propustili pridržavati se propisanog radnog vremena,
	čime su počinili prekršaj iz članka 46.stavka 1.točka 1. i stavak 2. Zakona o ugostiteljskoj djelatnosti,  

	pa se temeljem citiranih zakonske odredbe,  okrivljenicima 

i z r i č e

          - Start Food j.d.o.o., kao okrivljenoj pravnoj osobi, novčana kazna u iznosu od  660,00 (šestošestdeset) eura,
          - Vladimiru Kregaru, kao okrivljenoj odgovornoj osobi, novčana kazna u iznosu od 390,00 (tristodevedeset) eura.

	Okrivljenici su dužni platiti novčanu kaznu u roku od 30 /trideset/ dana od dana pravomoćnosti ove presude. 
  	Novčana kazna smatrat će se u cijelosti uplaćenom ako okrivljenici uplate dvije trećine izrečene novčane kazne u roku određenom ovom odlukom i to: okrivljena pravna osoba u iznosu od 440,00 (četiristoičetrdeset) eura,  te okrivljena odgovorna osoba u iznosu od 260,00 (dvjestošestdeset) eura. 
	Ako okrivljenici  izrečenu novčanu kaznu ne uplate u ostavljenom roku, ista će se temeljem čl. 34. st. 1. Prekršajnog zakona naplatiti prisilno. 

	Temeljem članka 139. stavka  3. u svezi članka 138. stavka 3. Prekršajnog zakona,  okrivljenici su dužni nadoknaditi trošak prekršajnog postupka u paušalnom iznosu od 30,00 (trideset) eura – svaki u roku od 30 (trideset) dana po pravomoćnosti ove presude. 
Obrazloženje

1.	Državni inspektorat, Područni ured Rijeka, Služba za ugostiteljstvo, pružanje usluga u turizmu i za boravišnu/turističku pristojbu, pod brojem: 334-01/23-02/6306, Ur.broj: 443-02-02-07-24-6 dana 8.veljače 2024. podnio  je optužni prijedlog protiv Start Food j.d.o.o., kao okrivljene pravne osobe i Vladimira Kregara, kao okrivljene odgovorne osobe, zbog djela prekršaja, pravno i činjenično pobliže opisano u izreci ove presude. 

2.	Pozivi  upućeni predstavniku okrivljene pravne osobe za ročište određeno za dan 2.travnja i 28.svibnja 2025. vraćeni su neuručeni s naznakom dostavljača „obaviješten, nije podigao pošiljku“, dok su pozivi okrivljenoj odgovornoj osobi za navedena ročišta uredno uručeni. 

2.1.	Sud je ocijenio da su se stekli uvjeti iz članka 145.stavak 5. Prekršajnog zakona, zbog čega su ponovljeni pozivi za ročište određeno za dan 4.rujna 2025. istaknuti na oglasnu ploču Suda. 

2.2.	Na zakazano ročište 4.rujna 2025. nisu pristupile  uredno pozvane stranke. U pozivima predstavnik okrivljene pravne osobe i okrivljena odgovorna osoba upozoreni su da, ukoliko se pozivu ne odazovu, a nazočnost i ispitivanje ne utječe na zakonito i pravilno donošenje presude, Sud može održati glavnu raspravu u odsutnosti stranaka.

2.3.	Sud je ocijenio da su se stekli uvjeti za održavanje glavne rasprave dana 4.rujna 2025. u odsutnosti stranaka.

3.	Na glavnoj raspravi Sud je pročitao obavijest o počinjenom prekršaju I policijske postaje Rijeka, broj: 511-09-23/10-10/23 od 17.rujna 2023. iz koje slijedi da je neposrednim zapažanjem policijskih službenika, odnosno vršenjem kontrole u ugostiteljskom objektu – restoranu Ronjgi u Viškovu dana 17.rujna 2023. u 03,30 sati u ugostiteljskom objektu zatečeno tridesetak gostiju, sudionika svadbene svečanosti, koji su plesali i konzumirali pića. 

3.1.	Sud je izvršio uvid u podatke Ministarstva pravosuđa, Odjela za prekršajne evidencije za okrivljenike iz kojih slijedi da okrivljena pravna osoba nije prekršajno osuđivana, dok je okrivljena odgovorna osoba prekršajno osuđivana zbog istovrsnog prekršaja ovosudnom pravomoćnom odlukom broj: Pp-450/2024 od 9.kolovoza 2025.

4.	Na temelju ovako provedenog postupka, činjenice što je djelo prekršaja utvrđeno neposrednim zapažanjem ovlaštenih službenih osoba, policijskih službenika koji su došli u ugostiteljski objekt Ronjgi dana 17.rujna 2023. u 03,30 sati, kada je ugostiteljski objekt još uvijek poslovao i u istom zatekli tridesetak gostiju,  Sud nalazi utvrđenim  da je ugostiteljski objekt, restoran Ronjgi u Viškovu dana 17.rujna 2023.  poslovao u 03,30 sati, iako je za taj ugostiteljski objekt toga dana bilo odobreno radno vrijeme do 02,00 sata zbog svadbene svečanosti. 

4.1.	Na taj način, u ponašanju okrivljene pravne osobe i u njoj  odgovorne osobe Vladimira Kregara, dakle ugostitelja,  stekla su se sva obilježja djela prekršaja iz članka 46.stavak 1.točka 1. i stavak 2. Zakona o ugostiteljskoj djelatnosti.

6.	Prilikom odmjeravanja mjere kazne, sukladno odredbi članka 36. Prekršajnog zakona, okrivljenoj pravnoj osobi olakotnim je cijenjeno dosadašnje prekršajno neosuđivanje, dok je okrivljenoj odgovornoj osobi   kao otegotno cijenjeno prekršajno osuđivanje zbog istovrsnog prekršaja naprijed navedenom pravomoćnom odlukom.   Za istaći je da je za navedeno djelo prekršaja u vrijeme počinjenja istog, bila propisana novčana kazna u iznosu od 5.000,00 do 30.000,00 kuna u odnosu na pravnu osobu, te u iznosu od 3.000,00 do 10.000,00 kuna u odnosu na odgovornu osobu,  a stupanjem na snagu Zakona o izmjenama i dopunama Zakona o ugostiteljskoj djelatnosti (NN 152/24), za navedeno djelo prekršaja propisane su nešto blaže kazne,  pa je tako u odnosu na  okrivljenu pravnu  osobu zakonom zapriječena  novčana kazna u iznosu od 660,00 do 3.980,00 eura, a u odnosu na odgovornu osobu  u iznosu od 390,00 do 1.320,00 eura, pa je sukladno odredbi članka 3.stavak 2.  Prekršajnog zakona valjalo primijeniti odredbe Zakona o izmjenama i dopunama Zakona o ugostiteljskoj djelatnosti.
 
6.1.	Sukladno odredbi članka 152. stavak 3. PZ-a, a u svezi članka 43. Zakona o izmjenama i dopunama PZ-a (NN 39/13), novčana kazna smatrat će se u cijelosti plaćenom ako okrivljenici plate dvije trećine izrečene novčane kazne u roku određenom ovom odlukom. 

7. 	Sud je okrivljenu pravnu i okrivljenu odgovornu osobu obvezao na plaćanje paušalnog troška prekršajnog postupka u iznosu od 30,00 eura - svakog, koji iznos je 




primjeren kako složenosti i dužini trajanja postupka tako i pretpostavljenim imovnim prilikama okrivljene odgovorne osobe.  

U Rijeci, 4.rujna 2025.                    

	Zapisničar:

	
	Sudac:

	Gordana Šegota, v.r.
	
	[bookmark: _GoBack]Lada Pažanin, v.r.





Uputa o pravnom lijeku: 
	Protiv ove presude stranke imaju pravo žalbe u roku od 8 dana nakon primitka presude. Žalba se podnosi Visokom prekršajnom sudu RH, u Zagrebu, pismeno, u 2 /dva/ istovjetna primjerka, poštom preporučeno, putem ovog Suda. 



Presuda se dostavlja: 
1/ Okrivljenicima                      
2/ Tužitelju
3/ U spis 

